ການເຈລະຈາຂັ້ນສູງຫວຽດນາມ -ລາວ
ເນື່ອງໃນໂອກາດການຢ້ຽມຢາມສັນຖະວະໄມຕີຫວຽດນາມ ຢ່າງເປັນທາງການ ຂອງທ່ານເລຂາທິການໃຫຍ່, ປະທານປະເທດລາວ ບຸນຍັງ ວໍລະຈິດ, ສອງປະເທດ ຫວຽດນາມ ແລະ ລາວ ອອກຖະແຫລງການຮ່ວມ. ໃນຖະແຫລງການຮ່ວມຊີ້ແຈ້ງວ່າ ສອງຝ່າຍເຫັນດີເປັນເອກະພາບຊຸກຍູ້ການພົວພັນຮ່ວມມືຮອບດ້ານຫວຽດນາມ -ລາວ, ລາວ -ຫວຽດນາມ ຢ່າງແຮງ ບົນພື້ນຖານເສີມຂະຫຍາຍຈິດໃຈເອກະລາດ, ເປັນເຈົ້າຕົນເອງ, ຮ່ວມມືຢ່າງສະເຫມີພາບ ແລະ ຕ່າງຝ່າຍຕ່າງມີຜົນປະໂຫຍດ, ສົມທົບກັນຢ່າງເໝາະສົມກັບລັກສະນະພິເສດຂອງການພົວພັນ ຫວຽດນາມ - ລາວ ດ້ວຍທຳນຽມສາກົນ, ສະຫງວນການບຸລິມະສິດເຊິ່ງກັນ ແລະ ກັນ, ຫນູນຊ່ວຍກັນ ແລະ ສ້າງເງື່ອນໄຂສະດວກໃຫ້ກັນ ພ້ອມກັນພັດທະນາເພື່ອຄວາມຈະເລີນຮຸ່ງເຮືອງຂອງແຕ່ລະປະເທດ, ເພື່ອສັນຕິພາບ, ສະຖຽນລະພາບ, ການຮ່ວມມື ແລະ ພັດທະນາຢູ່ ອາຊີຕາເວັນອອກສ່ຽງໃຕ້ ແລະ ໃນໂລກ. ສອງຝ່າຍເຫັນດີເປັນເອກະພາບເພີ່ມທະວີການພົບປະຄັ້ງຕ່າງໆລະຫວ່າງການນຳຂັ້ນສູງສອງພັກ, ສອງລັດເປັນປະຈຳດ້ວຍຫລາຍຮູບການ.
2 ຝ່າຍເຫັນດີເປັນເອກະພາບເປີດກ້ວາງ ແລະ ສືບຕໍ່ຍົກສູງປະສິດທິຜົນການຮ່ວມມືເສດຖະກິດ, ວັດທະນະທຳ, ວິທະຍາສາດ - ເຕັກນິກ ບົນພື້ນຖານເສີມຂະຫຍາຍຄວາມສາມາດບົ່ມຊ້ອນ ແລະ ທ່າແຮງຂອງແຕ່ລະປະເທດຢ່າງສຸດຂີດ; ຍູ້ແຮງຜັນຂະຫຍາຍບັນດາຂໍ້ຕົກລົງຂັ້ນສູງ, ແຜນການຮ່ວມມືລະຫວ່າງ 2 ລັດຖະບານຢ່າງມີປະສິດທິຜົນ. 2 ຝ່າຍເຫັນດີເປັນເອກະພາບ ສືບຕໍ່ເພີ່ມທະວີການຮ່ວມມືດ້ານປ້ອງກັນຊາດ ປ້ອງກັນຄວາມສະຫງົບ, ຮັບປະກັນ ສະຖຽນລະພາບດ້ານການເມືອງ, ຄວາມສະຫງົບປອດໄພ, ຄວາມເປັນລະບຽບຮຽບຮ້ອຍ ທາງສັງຄົມຢູ່ແຕ່ລະປະເທດໃຫ້ໝັ້ນຄົງ; ກໍ່ສ້າງເສັ້ນຊາຍແດນ ຫວຽດນາມ - ລາວ, ລາວ - ຫວຽດນາມ ສັນຕິພາບ, ສະຖຽນລະພາບ, ການຮ່ວມມື ແລະ ພັດທະນາແບບຍືນຍົງ.
2 ຝ່າຍແລກປ່ຽນຢ່າງເລິກເຊິ່ງກ້ວາງຂວາງ ແລະ ເຫັນດີເປັນເອກະສັນກ່ຽວກັບບັນດາບັນຫາພາກພື້ນ ແລະ ສາກົນຕ່າງຝ່າຍຕ່າງມີຄວາມສົນໃຈ, ຢັ້ງຢືນສືບຕໍ່ສົມທົບກັນຢ່າງແໜ້ນແຟ້ນທີ່ບັນດາເວທີປາໄສສາກົນ ແລະ ພາກພື້ນ ຄື: ສະຫະປະຊາຊາດ, ອາຊຽນ ແລະ ບັນດາກົນໄກຮ່ວມມື ອະນຸພາກພື້ນ; ສືບຕໍ່ປະກອບສ່ວນສ້າງປະຊາຄົມ ອາຊຽນ ໃຫ້ໝັ້ນຄົງເຂັ້ມແຂງ, ເພີ່ມທະວີຄວາມສາມັກຄີ ແລະ ເສີມຂະຫຍາຍບົດບາດໃຈກາງຂອງ ອາຊຽນ. 2 ຝ່າຍຊົມເຊີຍໝາກຜົນກອງປະຊຸມຂັ້ນສູງຄັ້ງທີ 1 ກ່ຽວກັບການຮ່ວມມື ລ້ານຊ້າງ - ແມ່ຂອງ, ບົນພື້ນຖານສືບຕໍ່ປະຕິບັດຂໍ້ຕົກລົງລະຫວ່າງ 2 ປະເທດ, 2 ຝ່າຍສືບຕໍ່ເພີ່ມທະວີການສົມທົບກັນຢ່າງແໜ້ນແຟ້ນ ແລະ ກັບບັນດາປະເທດ ບັນດາອົງການຈັດຕັ້ງໃນວຽກງານຄຸ້ມຄອງ ແລະ ນຳໃຊ້ແຫຼ່ງນ້ຳແມ່ນ້ຳຂອງຢ່າງມີປະສິດທິຜົນ ແລະ ໝັ້ນຄົງ, ພ້ອມກັບ ກຳປູເຈຍ ຊຸກຍູ້ຜັນຂະຫຍາຍການປະຕິບັດບັນດາໂຄງການຮ່ວມມືຢູ່ເຂດ 3 ຫຼ່ຽມພັດທະນາ ກຳປູເຈລ - ລາວ - ຫວຽດນາມ ຢ່າງມີປະສິດທິຜົນ.
2 ຝ່າຍເນັ້ນໜັກຄວາມສຳຄັນຂອງການຮັກສາສັນຕິພາບ ສະຖຽນລະພາບ, ຄວາມໝັ້ນຄົງ, ຄວາມປອດໄພຢູ່ທະເລຕາເວັນອອກ; ເຫັນດີຊຸກຍູ້ແກ້ໄຂບັນດາການຂັດແຍ້ງຢູ່ທະເລຕາເວັນອອກ ໂດຍສັນຕິວິທີ ບົນພື້ນຖານກົດໝາຍສາກົນ, ພ້ອມກັບບັນດາຝ່າຍ ປະຕິບັດຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ຢ່າງຄົບຖ້ວນ ແລະ ມີປະສິດທິຜົນ ແລະ ບັນລຸປະມວນຂໍ້ກຳນົດການປະພຶດຢູ່ທະເລຕາເວັນອອກ (COC) ໂດຍໄວ ເພື່ອຮັກສາສັນຕິພາບ ສະຖຽນລະພາບ ການຮ່ວມມື ແລະ ພັດທະນາຢູ່ພາກພື້ນ ແລະ ໃນໂລກ.
(ແຫຼ່ງຄັດຈາກ VOV)